b'\n_START_ARTICLE_\nParana (miestas)\n_START_SECTION_\nIstorija\n_START_PARAGRAPH_\nXVI am\xc5\xbeius a. dalis Santa F\xc4\x97 miesto gyventoj\xc5\xb3 persik\xc4\x97l\xc4\x97 per Paranos up\xc4\x99 ir apgyvendino jos kair\xc4\xafj\xc4\xaf krant\xc4\x85. Vietov\xc4\x97 pavadinta La Otra Banda del Paran\xc3\xa1 (\xe2\x80\x9ekita Paranos pus\xc4\x97\xe2\x80\x9c), ta\xc4\x8diau nebuvo laikoma atskiru miestu ir l\xc4\x97tai augo kaip Santa F\xc4\x97 miesto palydovas. 1730\xc2\xa0m. spalio 23 d. buvo pastatyta koply\xc4\x8dia. Nuo to laiko prasid\xc4\x97jo savaranki\xc5\xa1kas miesto gyvenimas. 1822\xc2\xa0m. tapo provincijos sostine, o 1854\xe2\x80\x931861\xc2\xa0m. buvo Argentinos Konfederacijos sostine. Nuo to laiko prad\xc4\x97jo spar\xc4\x8diai augti.\n_START_SECTION_\nSusisiekimas\n_START_PARAGRAPH_\nMiestas yra 470\xc2\xa0km \xc4\xaf \xc5\xa1iaur\xc4\x97s vakarus nuo Buenos Airi\xc5\xb3. Keliai \xc4\xaf Buenos Aires, Konkordij\xc4\x85, Korientes\xc4\x85. Gele\xc5\xbeinkeliai \xc4\xaf Buenos Aires ir Posadas\xc4\x85. Su Santa F\xc4\x97 sujungtas povandeniniu Hernandarias tuneliu, pastatytu po Paranos upe 1969\xc2\xa0m. General Justo Jos\xc3\xa9 de Urquiza oro uostas, i\xc5\xa1 kurio vyksta reguliar\xc5\xabs reisai \xc4\xaf Buenos Aires.\n_START_SECTION_\nEkonomika\n_START_PARAGRAPH_\nCemento, bald\xc5\xb3, keramikos, maisto pramon\xc4\x97. Per uost\xc4\x85 prie Paranos up\xc4\x97s transportuojami gr\xc5\xabdai, galvijai, \xc5\xbeuvis, mediena.\n_START_SECTION_\nLankytinos vietos\n_START_PARAGRAPH_\nMiesto centre gausu kolonijin\xc4\x97s architekt\xc5\xabros pastat\xc5\xb3, pavyzd\xc5\xbeiui, 3 de Febrero teatras, miesto katedra, vyriausyb\xc4\x97s r\xc5\xabmai. Urkizos parkas su paminklais (j\xc5\xb3 tarpe generolui Urkizai). Krantin\xc4\x97s parkas, su puikiais kra\xc5\xa1tovaizd\xc5\xbeiais \xc4\xaf up\xc4\x99. Gamtos moksl\xc5\xb3 ir antropologijos, miesto muziejai.'